1914 ий — Максим Степанович Степанов (Макс Майн), серызе да журналист. Маскасола кундем Нефёдкино ялыште шочын-кушшо тиде уста айдеме Кугу Отечественный сар корным эртен: Берлиным штурмоватлен. Паша корныжо марий книга савыктыш да «Марий коммуна» газет редакций дене кылдалтын. 20 утла книган авторжо. Тудын пьесыж почеш спектакль-влакым марий кугыжаныш да курчак театрыштат шынденыт. Суапле пашажлан ятыр кугыжаныш чап танык дене палемдалтын. Марий АССР-ын калык поэтше.